
ABSTRACT

Potrivit actualei legislaţii din România, procurorul are statut de magistrat  - prin aceasta se înţelege calitatea judiciară deţinută sau funcţia judiciară exercitată de judecător şi de procuror. 
Procurorul face parte din corpul magistraţilor (numit şi magistratură), alături de judecători şi magistraţii-asistenţi. El nu aparţine puterii executive, legislative sau administraţiei publice, ci face parte din Ministerul Public care este parte a autorităţii judecătoreşti, alături de instanţe şi Consiliul Superior al Magistraturii. 
Parchetele sunt independente faţă de instanţe şi faţă de alte autorităţi publice. Procurorul este supus controlului ierarhic numai faţă de conducătorul parchetului, iar acesta se poate exercita doar în cadrul legal, procurorul având dreptul de a se plânge Consiliului Superior al Magistraturii de imixtiuni.
În studiul de faţă sunt prezentate aspecte comparative privind statutul de magistrat al procurorului în state membre ale Uniunii Europene
Este de reţinut că independenţa procurorilor nu este o prerogativă sau un privilegiu conferite în interesul procurorilor, ci o garanţie în interesul unei justiţii corecte, imparţiale şi eficiente care să protejeze, atât interesele publice, cât şi private ale persoanelor implicate
 şi este acordată conform standardelor internaţionale în materie.



CONSIDERAŢII GENERALE



În cadrul statelor membre ale Uniunii Europene există tipologii diferite în care judecătorii şi procurorii sunt parte a “autorităţii judiciare” sau în care, din contră doar judecătorii pot face parte din această autoritate. 

Legislaţia românească foloseşte noţiunile de „magistratură” şi „magistrat/magistraţi”. 
Legal, regăsim o definiţie doar pentru prima noţiune, în art. 1 din Legea 303/2004: „Magistratura este activitatea judiciară desfăşurată de judecători în scopul înfăptuirii justiţiei şi de procurori în scopul apărării intereselor generale ale societăţii, a ordinii de drept, precum şi a drepturilor şi libertăţilor cetăţenilor”.

Cât priveşte noţiunea de `magistrat, există următoarele explicaţii terminologice:

- cuvântul provine din limba latină - magiste` care înseamnă conducător, învăţător, maestru (în opoziţie cu minister care înseamnă slujitor, funcţionar, administrator). În Roma Antică desemna orice conducător ales pentru a exercita o funcţie legislativă, executivă sau judecătorească;

- sensul modern provine din limba franceză
, unde prin magistraţi se desemnează membrii puterii judiciare, adică judecătorii – magistraţii de scaun şi procurorii – magistraţii de parchet. 
Conform tradiţiei dreptului anglo-saxon, prin cuvantul „magistrate” din limba engleză unde se face distincţie între magistrates (magistraţi) şi judges (judecători): primii sunt aleşi de comunitate pe o perioadă determinată să facă justiţie în cauzele de mai mică importanţă, pe când ceilalţi sunt numiţi şi sunt permanenţi.
De asemenea, conform Avizului nr.4 (2009) al Consiliului Consultativ al judecătorilor europeni (CCPE) în atenţia Comitetului de miniştri al Consiliului Europei privind relaţia dintre judecători şi procurori
:
1. Serviciul de procuratură este o funcţie independentă a cărei existenţă este fundamentată de lege. In statele democratice, nici Parlamentul, nici altă instituţie guvernamentală nu trebuie sa încerce a influenţa deciziile luate de un parchet in relaţie cu cazurile individuale, nici măcar să determine cum trebuie condusă o anchetă într-un caz particular sau să forţeze procurorii să schimbe decizia (Paragrafele 8 si 9 ale Declaraţiei).
2.  Independenta procurilor este indispensabila pentru a le permite sa îşi îndeplinească misiunea. Aceasta întăreşte rolul lor în statul de drept şi în societate si, de asemenea, garantează ca sistemul de justiţie va opera corect si eficient şi că vor fi obţinute toate beneficiile independenţei judiciare. (Paragrafele 3 si 8 ale Declaraţiei). Prin urmare, fiind asemănătoare cu independenţa garantată judecătorilor, independenţa procurorilor nu este o prerogativă sau un privilegiu conferite în interesul procurorilor, ci o garanţie în interesul unei justiţii corecte, imparţiale şi eficiente care să protejeze, atât interesele publice, cât şi private ale persoanelor implicate.
3. Calitatea de procuror, care poate fi caracterizată de principiile coerciţiei obligatorii sau discreţionare, diferă in funcţie de sistemele naţionale existente, de statutul procuraturii în cadrul instituţional şi in procedurile penale. 

4. Oricare ar fi statutul lor, procurorii trebuie să se bucure de independenţa funcţională completă în realizarea atribuţiilor legale, fie ele penale sau nepenale. Fie că sunt subordonaţi ierarhic sau nu unei autorităţi, pentru a asigura responsabilitatea lor şi a preveni instituirea unor proceduri intr-o manieră arbitrară sau inconsistentă, procurorii trebuie să ofere linii directoare clare şi transparente, in ceea ce priveşte exerciţiul puterilor lor. (Paragraful 9 al Declaraţiei). 

5. Independenta judecătorului şi a procurorului este inseparabilă de statul de drept. In afara diferenţelor, judecătorii, la fel ca şi procurorii, acţionează în interes comun, în numele societăţii şi al cetăţenilor care îşi doresc drepturile şi libertăţile garantate în toate aspectele. Ei intervin în domenii unde cele mai sensibile drepturi ale omului (libertatea individuală, viaţa privată, protecţia proprietăţii, etc.)şi merită cea mai mare protecţie.

6. Atât judecătorii, cât şi procurorii, trebuie, fie în comun sau separat, în funcţie de sistemul naţional aplicabil, să fie asociaţi în mod direct cu administrarea şi managementul instanţelor şi al serviciului lor. Pentru acest motiv, mijloacele financiare suficiente, precum şi infrastructura şi resursele umane şi materiale, trebuie să fie puse la dispoziţia judecătorilor şi procurorilor şi trebuie utilizate sub autoritatea acestora.
Tot în acest sens, jurisprudenţa Curţii Europene a Drepturilor Omului – CEDO relevă statutul  „magistratului” în cadrul puterii judecătoreşti:
a. În art. 5 alin 3 din Convenţia Europeană a Drepturilor Omului se prevede: „Orice persoană arestată sau deţinută (…) trebuie adusă  de îndată înaintea unui judecător sau a altui magistrat împuternicit prin lege cu exercitarea atribuţiilor judiciare (…)”. De aici rezultă că există o distincţie între două entităţi judiciare „judecător” şi „magistrat”.

b. În limbajul Convenţiei şi al Curţii, temenii folosiţi au un înţeles propriu, autonom faţă de dreptul intern. Aşadar, dacă între ceea ce numim magistrat şi ceea ce judecătorii de la Strasbourg înţeleg prin magistrat există vreo diferenţă, nu înseamnă că dreptul intern contravine dreptului european.

c. Prin magistrat împuternicit prin lege cu exercitarea atribuţiilor judiciare se înţelege că acea entitate denumită magistrat nu este un judecător (care prin definiţie are atribuţii jurisdicţionale în cadrul unei instanţe, adică capacitatea de a soluţiona prin aplicarea dreptului un litigiu concret), ci este o altă entitate care are altfel atribuţii, nu jurisdicţionale. Acest magistrat însă, pentru a putea exercita controlul judiciar cu privire la legalitatea măsurii preventive, trebuie să aibă atribuţii judiciare. În viziunea Curţii de la Strasbourg această caracteristică presupune aspecte care îl apropie de statutul unui judecător: 
 - independenţa magistratului faţă de celelalte puteri şi faţă de părţi, chiar dacă e subordonat faţă de alţi magistraţi cu condiţia ca aceştia să dispună de o independenţă analogă (cert e că nu poate fi magistrat acela care are forme de subordonare faţă de executiv ori cel care poate să reprezinte partea acuzatoare în cadrul fazei de judecată.);
-  capacitatea de a-l audia direct pe cel arestat; capacitatea de a examina circumstanţele care impun sau nu luarea măsurii şi, dacă nu se impune, competenţa de a dispune eliberarea persoanei (CtEDO, Schiesser c. Elveţiei, Hotărârea din  4 dec.1979, par. 29 şi 30).
În cele ce urmează vom prezenta aspecte privind statutul de magistrat al procurorilor în state membre ale Uniunii Europene.
ASPECTE DE DREPT COMPARAT PRIVIND STATUTUL PROCURORILOR ÎN STATE MEMBRE ALE UNIUNII EUROPENE

AUSTRIA

În funcția de procuror pot fi numite numai persoanele care îndeplinesc cerințele pentru numirea în funcția de judecător. Pregătirea pentru profesia de procuror corespunde celei pentru profesia de judecător.

La fel ca și posturile de judecător, posturile vacante de procuror se ocupă prin concurs public. Dreptul de numire a procurorilor îi revine președintelui republicii. Parchetele sunt organe judiciare separate de instanțe, însă nu beneficiază de independență. Acestea au o structură ierarhică și trebuie să respecte instrucțiunile primite de la procurorii-şefi şi, în ultimă instanță, de la ministrul federal al justiţiei.

BELGIA
Ministerul Public este format din magistrați care aparțin unui parchet sau unui corp de control (auditorat) și care, în exercitarea acestei funcții, își îndeplinesc atribuțiile în cadrul curţii sau tribunalului de care aparţin
.

La nivel de arondisment judiciar, procurorul regelui (procureur du Roi), prim-locţiitorii şi locțiitorii săi acţionează în calitate de reprezentanţi ai Ministerului Public pe lângă tribunalul de primă instanță, în special pe lângă tribunalul pentru minori, care este o secție a tribunalului de primă instanță, precum şi pe lângă tribunalul sau tribunalele de poliție şi tribunalul comercial de resort.

La nivelul curților de apel şi al instanţelor de dreptul muncii, Ministerul Public este reprezentat de procurorul general, care conduce şi supraveghează magistraţii din cadrul parchetului general şi al corpului de control general specializat în dreptul muncii. În ceea ce privește parchetul general, procurorul general este asistat de un prim-avocat general, de avocați generali și de locţiitorii procurorului general. În ceea ce privește „corpul de control” general (auditorat général), acesta include un prim-avocat general (premier avocat général), avocați generali (avocats-généraux) şi locțiitori ai „controlorului” general (substituts généraux).

În cadrul Curții de Casație, Ministerul Public este reprezentat de către procurorul general de pe lângă această instanță, asistat de către un prim-avocat general și de avocați generali. În fapt, Curtea de Casație nu se pronunță cu privire la fondul cauzei, ci verifică legalitatea și regularitatea procedurii urmate.

Ministerul Public este independent în desfășurarea cercetărilor și urmăririlor individuale, fără a aduce atingere dreptului ministrului competent de a dispune urmăriri și de a emite directive de politică penală, inclusiv în materie de politică de cercetare și urmărire.
BULGARIA
În temeiul Legii privind sistemul judiciar, procurorii au statut de magistraţi (precum judecătorii şi judecătorii de instrucţie)
. Serviciul public de urmărire penală este unificat şi centralizat. Toţi procurorii şi judecătorii de instrucţie sunt subordonaţi procurorului general. Fiecare procuror răspunde în faţa procurorului superior respectiv, și toţi procurorii și judecătorii de instrucţie sunt subordonaţi conducătorului administrativ al parchetului respectiv. Procurorii şi judecătorii de instrucţie militari sunt independenţi de autorităţile militare în exercitarea atribuţiilor acestora.
Procurorii sunt numiţi, promovaţi, retrogradaţi, transferaţi şi eliberaţi din funcţie prin decizia Consiliului Judiciar Suprem
. În exerciţiul atribuţiilor, procurorii acţionează independent şi în conformitate cu legea. Procurorii nu au afiliere politică, își întemeiază deciziile pe dispoziţiile legii şi pe dovezile acumulate la dosar şi acţionează potrivit conştiinţei şi convingerilor lor
.
CEHIA

Procurorii sunt funcţionari publici însărcinaţi să reprezinte statul pentru apărarea interesului public, în special prin activităţi de urmărire penală şi prin controlul respectării legii în timpul arestului preventiv, în cadrul penitenciarelor şi al centrelor de corecţie pentru delincvenţii minori, în legătură cu acordarea tratamentului medical de protecţie sau instituţionalizarea, prevenirea infracţiunilor şi asistarea victimelor infracţiunilor
.

Procurorii sunt profesionişti în domeniul juridic care îşi desfăşoară activitatea în cadrul parchetelor. Parchetele sunt instituţii publice care au rolul de a reprezenta statul pentru apărarea interesului public în domenii clar definite. Procurorii răspund de cazurile care se încadrează în domeniul de competenţă al parchetelor. Niciun fel de alte organisme sau persoane nu au dreptul să intervină în domeniul de activitate al acestora, să îi înlocuiască ori să îi reprezinte în îndeplinirea atribuţiilor care le revin.

Procuratura funcționează în temeiul Legii nr.283/1993
. În special, procuratura răspunde de urmărirea penală şi are o serie de alte atribuții în temeiul Codului penal. De asemenea, aceasta monitorizează respectarea legii în ceea ce privește arestul preventiv, detenţia în cadrul penitenciarelor şi al centrelor de corecție pentru delincvenții minori, acordarea tratamentului medical de protecţie sau instituţionalizarea, precum şi în alte cazuri în care legea permite limitarea libertății personale. În plus, aceasta acționează în proceduri din afara domeniului penal, îndeplinind şi alte atribuții specifice prevăzute de lege
.

CIPRU

Parchetul de pe lângă instanţele penale teritoriale este condus de avocaţi pledanţi (juriști) care îşi desfăşoară activitatea în departamentele de urmărire penală ale poliţiei, deşi există posibilitatea să se dispună ca, în anumite situaţii, un membru al Direcției de contencios să desfăşoare această activitate. 
Parchetul de pe lângă instanţa superioară de drept penal este condus de avocaţi din cadrul Direcției de contencios. Indiferent de persoana care conduce autoritatea de urmărire penală, toate acestea sunt subordonate procurorului general, care poate interveni în orice moment şi poate, în anumite situaţii, să dispună încetarea urmăririi penale
.

Direcția de contencios condusă de procurorul general este formată din avocaţi, unii dintre aceştia fiind specializaţi în drept penal şi ocupându-se de cauzele judecate de către instanţa superioară de drept penal. Procurorul general este informat cu privire la toate cauzele şi emite dispoziţiile necesare. 

Pe lângă membrii Direcției de contencios, membrii Poliţiei din Cipru care deţin o diplomă în domeniul juridic şi au calificarea să exercite profesia de avocat pot desfăşura activitatea de procurori publici. Deşi sunt membri ai poliţiei, aceştia sunt subordonaţi procurorului general atunci când acţionează în calitate de procurori. Procurorul general are aceleaşi atribuţii cu privire la activitatea desfăşurată de aceştia ca şi pentru activitatea desfăşurată de membrii Direcției de contencios. 
DANEMARCA

Parchetele daneze sunt în responsabilitatea Ministerului Justiției, care supraveghează procurorii publici. Serviciul parchetelor este format dintr-un procuror șef, procurori publici și șefii poliției
.

Procurorul șef (procurorul general) instrumentează cauze penale aflate pe rolul Curții Supreme și, în plus, participă la audieri în cadrul Comisiei de revizuire a cauzelor penale. 

Procurorul general este superior ierarhic celorlalți procurori și supraveghează activitatea acestora. De asemenea, acesta se ocupă de plângerile cu privire la hotărârile luate de procurorii publici în primă instanță. 
Șase procurori publici regionali se ocupă de cauzele penale – cauze în apel şi cauze cu jurați – aflate pe rolul înaltelor curți și supraveghează instrumentarea cazurilor realizată de șefii poliției. În plus, procurorii publici regionali se ocupă de plângerile împotriva hotărârilor luate de șefii poliției în ceea ce privește punerea sub acuzare. În cele din urmă, procurorii publici se ocupă de cauzele având ca obiect despăgubirile în legătură cu urmărirea penală și de plângerile împotriva poliției. 
GERMANIA

Parchetul este organizat ierarhic. Prin urmare, funcționarii publici din cadrul parchetului trebuie să urmeze instrucțiunile superiorilor lor
.

Având în vedere sistemul federal din Germania, trebuie să se facă distincție între competențele guvernului federal și competențele landurilor (Länder). În exercitarea atribuțiilor sale, procurorul trebuie să acționeze în mod imparțial și să ia în considerare atât probele incriminatorii, cât și probele în favoarea inculpatului. În cazul în care parchetul consideră că este necesară revizuirea unei hotărâri judecătorești pentru un motiv de fapt sau de drept, acesta poate introduce o cale de atac – inclusiv în favoarea inculpatului.
Parchetul (Staatsanwaltschaft) este un organ independent cu competență penală, structurat ierarhic în același mod ca și instanțele judecătorești. Acesta este responsabil cu efectuarea cercetărilor în cadrul procedurilor preliminare, cu reprezentarea acuzării în cadrul procedurilor penale și cu punerea în executare a sentințelor. Cu excepția cazului în care există dispoziții legislative contrare, parchetul este responsabil, de asemenea, cu desfășurarea urmăririi penală în cazul infracțiunilor administrative.

ESTONIA

In Estonia există în total opt tipuri de procurori
: Procurorul General, procurori publici șefi, procurori publici și procurori asistenți în cadrul Parchetului General; procurori șefi, procurori superiori, procurori speciali, procurori districtuali și procurori asistenți în cadrul parchetelor districtuale
.

Parchetul
 este o entitate guvernamentală aflată în subordinea Ministerului Justiției. Acesta este structurat pe două niveluri: Parchetul General (ca birou al Procurorului General) și patru parchete districtuale.
IRLANDA
Legea privind urmărirea penală din 1974 (Prosecution of Offences Act), care a intrat în vigoare în 1976 – face referire la procurori respectiv persoane independente de conexiuni politice care îndeplineste funcții de urmarire penală. 

Legea din 1974 prevede, de asemenea, că directorul Ministerului Public trebuie să fie independent în exercitarea atribuțiilor. 
 Directorul este numit de către guvern, dar este funcționar public, astfel încât nu trebuie să demisioneze la căderea unui guvern, spre deosebire de Procurorul General. Acest lucru asigură continuitate în urmărirea penală a infracțiunilor. Directorul poate fi revocat din funcție de către guvern, dar numai după întocmirea unui raport asupra stării de sănătate sau asupra conduitei acestuia de către un comitet alcătuit din președintele Curții Supreme (Chief Justice), un judecător al Înaltei Curți și Procurorul General. 
Directorul Ministerului Public (DMP)
 decide, prin urmare, dacă o persoană ar trebui să fie pusă sub acuzare pentru o infracțiune gravă și care ar trebui să fie pedeapsa. Toate infracțiunile sunt cercetate în numele DMP, dar cele mai multe infracțiuni mai puțin grave pot fi soluționate de către Gardaí (Poliția irlandeză) fără înaintarea dosarului către DMP. În astfel de cazuri, DMP are dreptul de a consilia Gardaí cu privire la modul de soluționare a cazului. Deși DMP a preluat rolul Procurorului General în urmărirea penală a cazurilor, Procurorului General îi revin cauzele de natură internațională, cum ar fi extrădarea.
GRECIA
În calitate de autorități judiciare, Parchetele aparțin puterii judecătorești și participă la administrarea justiției. Procurorii beneficiază de independență operațională și personală
.

În fiecare instanță, cu excepția instanțelor penale districtuale, există un Parchet care îşi desfășoară activitatea ca autoritate judiciară independentă, ale cărei atribuţii constau, în principal, în pregătirea procedurii penale. Atribuțiile principale ale unui procuror sunt iniţierea procedurii judiciare, supravegherea anchetelor şi introducerea căilor de atac.
FRANŢA
Magistrații de profesie se împart în două categorii: magistrați care pronunță hotărâri în instanță și magistrați care lucrează pentru parchete. Judecătorii sunt numiți adeseori „magistrați de instanță", în timp ce Ministerul Public este reprezentat de „magistrați ai parchetului".
 
Statutul magistraților intră sub incidența Ordonanței nr. 58-1270 din 22 decembrie 1958 privind legea organică referitoare la statutul magistraților. Rezultă că orice magistrat poate fi numit pe parcursul carierei sale ca judecător de instanță sau reprezentant al parchetelor: acesta este principiul unității corpului judiciar (articolul 1), care a fost reafirmat de către Consiliul Constituțional, în special în decizia sa din 11 august 1993. Magistrații sunt membri ai autorității judiciare care apără libertățile individuale prin aplicarea articolului 66 din Constituţie.
Ministerul Public este reprezentat de către magistrații parchetelor care au sarcina de a sluji interesele societății pe care o reprezintă, solicitând aplicarea legii.

Cu excepția Parchetului General de pe lângă Curtea de Casație, care are un loc aparte, Ministerul Public reprezintă în Franța o piramidă ierarhizată „sub autoritatea ministrului justiției”. Astfel, articolul 30 din Codul de procedură penală prevede obligația ministrului justiției de a aplica politica de acțiune publică stabilită de către guvern. Supraveghează coerența aplicării sale pe teritoriul republicii. În acest scop, adresează magistraților Ministerului Public instrucțiuni generale de acțiune publică.

Pe lângă fiecare tribunal de primă instanță, procurorul Republicii gestionează un parchet format din unul sau mai mulți magistrați care îi sunt subordonați din punct de vedere ierarhic. Acesta organizează parchetul prin repartizarea sarcinilor și serviciilor între procurorii adjuncți, vice-procurori și asistenți (les substituts). Procurorul Republicii acționează la rândul său sub controlul și coordonarea Procurorului General.
FINLANDA

Procurorul este un funcţionar public
, a cărui obligație este de a se asigura că se aplică pedeapsa legală adecvată pentru o infracţiune penală. Procurorii alcătuiesc o parte independentă a administrației judiciare din Finlanda.

Parchetele locale se ocupă de majoritatea chestiunilor în materie penală (aproximativ 80 000 de cazuri anual). Biroul procurorului general se ocupă în principal de cauzele penale de amploare pentru societate în ansamblu – care se ridică la câteva zeci în fiecare an.  

ITALIA
Constituția prevede exercitarea funcției jurisdicționale de către judecători și Ministerul Public.
 De asemenea, Constituția recunoaște principiile independenței şi autonomiei Ministerului Public (art. 107).

Articolul 112 din Constituție prevede principiul obligativității acțiunii penale: de îndată ce un procuror competent a fost informat cu privire la săvârșirea unei infracțiuni, acesta trebuie să desfășoare anchete și să transmită rezultatele acestor anchete judecătorului spre evaluare, împreună cu cererile relevante. Obligativitatea acțiunii penale contribuie, atât la garantarea independenței procurorului în exercitarea funcțiilor sale, cât și la sprijinirea egalității cetățenilor în fața legii penale.

Parchetele funcționează pe lângă fiecare grad de jurisdicție (Curtea de Casație, curțile de apel, tribunale şi instanțe pentru minori).

Ministerul Public este implicat în toate procedurile penale și acționează în numele statului. De asemenea, procurorii pot participa în cauze civile atunci când acest lucru este cerut de lege (de exemplu în anumite litigii de dreptul familiei, în cauze care implică persoane fără capacitate legală etc.).

LETONIA
Parchetele fac parte din sistemul judiciar și, ca atare, sunt separate de puterile legislativă și executivă. În timp ce Saeima (Parlamentul Letoniei), Cabinetul de Miniștri și Președintele pot iniția urmărirea penală pentru a examina încălcările legii și pot primi clarificări de la Parchetul General, aceștia nu pot interveni în activitatea procurorului în cazurile de încălcări ale legii.

Conform articolului 36 alineatul (1) din Legea privind procedura penală, rolul procurorului este de a supraveghea anchete, de a desfășura anchete, de a efectua proceduri penale și de a susține acuzațiile parchetului precum și îndeplinirea altor responsabilități.
LITUANIA

Parchetul General (Generalinė prokuratūra) este responsabil de coordonarea birourilor parchetelor teritoriale (teritorinės prokuratūros). Procurorul General este numit pe o perioadă de 7 ani de către Președintele Republicii Lituania (Lietuvos Respublikos Prezidentas), cu acordul Parlamentului (Seimas).

LUXEMBURG

Atât judecătorii (magistratura de scaun – „magistrats du siège”), cât şi supleanții sau procurorii (magistratura de bară – „magistrature debout”) au statut de magistraţi.

Instanțele judiciare cuprind trei tribunale de pace, două tribunale teritoriale, o Curte de Apel şi o Curte de Casație. Aceste instanțe sunt competente, în esență, să judece litigii de drept civil, de drept comercial, de drept penal, precum și de dreptul muncii. 
POLONIA

Sistemul juridic din Polonia face distincția între procurorii publici (prokuratorów), care sunt numiți de către procurorul general, și procurorii privați (oskarżyciele prywatni), care sunt implicați în calitate de părți în procedurile penale și care, în conformitate cu normele de procedură, pot să ofere asistență procurorilor publici în îndeplinirea sarcinilor care le revin
.

Există mai multe organisme autonome în cadrul sistemului judiciar. Printre acestea se numără Consiliul Procurorilor (Rada Prokuratorów), din cadrul Procuraturii Generale, adunări și consilii de apel la nivel regional. 

Procurorii au obligația de a acționa conform legii, respectând principiul imparțialității și al egalității de tratament pentru toți cetățenii. În pofida organizării ierarhice a Ministerului Public, procurorii sunt independenți în îndeplinirea îndatoririlor care le revin. Un procuror nu poate nici să fie implicat politic, nici să exercite o altă activitate și are obligația de a-și îmbunătăți în mod constant calificările.

Procurorii instrumentează în principal cauze penale. Uneori, aceștia participă în cauze civile care vizează, în special, stabilirea paternității, decăderea din drepturi, incapacitatea juridică și se implică în litigii administrative care, de obicei, au ca obiect dreptul de proprietate asupra unor bunuri imobile sau regimul construcțiilor. În cadrul fiecărui Parchet regional își desfășoară activitatea un procuror specializat în domeniul cooperării internaționale în materie penală.
PORTUGALIA

Procurorii sunt responsabili de reprezentarea statului, desfășurarea urmăririi penale și apărarea democrației și a intereselor prevăzute de lege. Statutul procurorilor și autonomia acestora sunt prevăzute de lege
.

Accesul la profesia de procuror se face prin concurs public. Acesta constă în teste de cunoștințe, evaluarea CV-ului și un test psihologic, toate etapele desfășurându-se la sediul Centrului de Studii Judiciare (Centro de Estudos Judiciários).

Candidații admiși sunt numiți în funcția de stagiari (auditores de justiça). După finalizarea cu succes a instruirii teoretice și practice în cadrul Centrului de Studii Judiciare, aceștia sunt numiți procurori adjuncți stagiari.

Cel mai înalt organism din cadrul Ministerului Public este Parchetul General (Procuradoria-Geral da República), care este condus de procurorul general. Din structura Ministerului Public mai fac parte Consiliul Superior al Ministerului Public (Conselho Superior do Ministério Público), Consiliul Consultativ (Conselho Consultivo), consilieri juridici oficiali și servicii de asistență.

Consiliul Superior al Ministerului Public este responsabil de numirea, repartizarea, transferul, promovarea și luarea de măsuri disciplinare.

SLOVACIA
Statutul și rolul parchetului și al procurorului general sunt reglementate prin Constituția Republicii Slovacia (articolul 149) și prin Legea 153/2001 Col. privind parchetul, care stabilește de asemenea atribuțiile procurorului general și ale altor procurori. Totodată, legea menționată reglementează organizarea și gestionarea parchetului. Statutul, drepturile și responsabilitățile procurorilor sunt stabilite în Legea 154/2001 col. privind procurorii și procurorii stagiari
.

Îndeplinirea misiunii parchetului, ca autoritate care veghează la respectarea legii, presupune o organizare ierarhică. Aceasta permite aplicarea uniformă a legilor și a altor reglementări juridice cu caracter obligatoriu general, precum și aplicarea uniformizată a legislației în materie penală. 

În cadrul sistemului ierarhic al parchetului, procurorii individuali sunt subordonați procurorilor șefi, ambele categorii fiind subordonate procurorului general al Republicii Slovacia. 
SUEDIA
Procurorii publici sunt numiți de Procurorul General și sunt repartizați pe districte, al căror personal este format din procurori districtuali (kammaråklagare). Anumiți procurori districtuali sunt specializați într-un anumit domeniu de drept. Există 32 de parchete locale. Există, de asemenea, trei parchete internaționale și patru parchete naționale care se ocupă de anumite tipuri de cazuri. Fiecare parchet local este condus de către un procuror șef (chefsåklagare)
.

Toți procurorii din cadrul Parchetului sunt complet independenți în luarea deciziilor, ceea ce înseamnă că un procuror superior nu poate interveni într-un caz de care este responsabil un procuror subordonat
.

Procurorul General răspunde de evoluția cadrului juridic, de activitățile Curții Supreme și de sarcinile administrative. Procurorii superiori (överåklagare) sunt responsabili de anumite domenii în cadrul parchetelor. Procurorii publici sunt numiți de Procurorul General și sunt repartizați pe districte, al căror personal este format din procurori districtuali (kammaråklagare). Anumiți procurori districtuali sunt specializați într-un anumit domeniu de drept. Există 32 de parchete locale. Există, de asemenea, trei parchete internaționale și patru parchete naționale care se ocupă de anumite tipuri de cazuri. Fiecare parchet local este condus de către un procuror șef (chefsåklagare).

